Twee vroue in PE-aftreeoord vermoorDie Stella Londt-aftreeoord in Port Elizabeth. (Foto: Facebook) “Ons is platgeslaan. Ek het nie woorde nie.” Só het George Woods, uitvoerende hoof van die St. John-groep gesê nadat twee inwoners van die Stella Londt-aftreeoord in Port Elizabeth Woensdagaand in hul kamers vermoor is. Kol. Priscilla Naidu, polisiewoordvoerder in die Oos-Kaap, het gesê personeel het omstreeks 05:45 vanoggend op die liggame van Agnes Elaine Burns (91) en Rosemary Langton (87) afgekom. “ŉ Onbekende aantal aanvallers het vermoedelik in die vroeë oggendure deur ŉ oop deur op ŉ boonste verdieping toegang tot die sentrum gekry. “Hulle is na die eerste kamer, waar Burns gekonfronteer is. Sy is op die bed aangetref, met haar hande en voete vasgebind. Haar mond is toegestop. Die kamer is geplunder,” het Naidu gesê. “Die verdagtes is daarna na ŉ kamer verder in die gang, waar Langton gewoon het. Sy is ook gevind met haar hande en voete vasgebind, haar mond toegestop en ook dié kamer is omgekeer.” Naidu het gesê hoewel dit in dié stadium onduidelik is wat presies uit die vertrekke gesteel is, beskou die polisie roof as die motief. Twee moordsake en ŉ huisrooftog word ondersoek. Nóg Burns nóg Langton het enige sigbare wonde aan hul liggame gehad. ŉ Nadoodse ondersoek sal die oorsaak van hul dood bepaal. Die sentrum het geslote kringtelevisiekameras rondom die geboue en dié beeldmateriaal sal deel van die polisie-ondersoek vorm. “Senior burgers is belangrike steunpilare in die gemeenskap en hul welstand en veiligheid is ŉ prioriteit. Hulle is weerlose slagoffers vir misdadigers,” het sy gesê. Woods het aan Maroela Media gesê hulle is platgeslaan deur die gebeure. Hy het reeds die organisasie se veiligheidshoof na die Stella Londt-aftreeoord gestuur om ŉ assessering te doen. Volgens hom was hulle die afgelope twee maande reeds besig met veiligheidsopgraderingswerk aan die sentrum. In dié tyd was daar ŉ inbraak. “Dié aftreedorpies is baie kwesbaar en ek dink die inwoners gaan hierna baie weerloos voel.” Woods het gesê hoewel die inwoners en personeel nog die gebeure probeer verwerk, is dit belangrik om so gou moontlik veiligheidsmaatreëls te verskerp. Hulle het reeds daarmee begin. “Ons hanteer die situasie met die grootste dringendheid.” Traumaberaders is ook reeds ontplooi om enigiemand wat hulp nodig het, by te staan. “Ons gedagtes is by almal wat deur die tragiese gebeure geraak is. Mag God teenwoordig wees in ons uur van nood en mag ons sy vrede en vertroosting ervaar,” het Woods in ŉ skrywe aan die sentrum se inwoners en personeel gesê.